b'\n_START_ARTICLE_\nRealgar\n_START_SECTION_\nNastanek imena\n_START_PARAGRAPH_\nIme realgar je nastalo iz arabskega izraza \xd8\xb1\xd9\x87\xd8\xac \xd8\xa7\xd9\x84\xd8\xba\xd8\xa7\xd8\xb1 [rahj al-\xc4\xa1\xc4\x81r], ki pomeni rudni\xc5\xa1ki prah. Druga razlaga nastanka imena trdi, da je nastalo iz arabskega izraza rahj al-f\xc4\x81r, ki pomeni pra\xc5\xa1ek za podgane in namiguje na njegovo rabo za zatiranje podgan. Druga razlaga je malo verjetna zaradi mnogo dokazov o izgovarjavi \xc4\x8drke \xc4\xa1.\n_START_SECTION_\nNahajali\xc5\xa1\xc4\x8da\n_START_PARAGRAPH_\nRealgar je najbolj pogost v nizko temperaturnih hidrotermalnih \xc5\xbeilah skupaj z drugimi arzenovimi in antimonovimi minerali. Pojavlja se tudi v vulkanskih sublimatih in depozitih vro\xc4\x8dih vrelcev skupaj z arzenolitom, avripigmentom, kalcitom in baritom._NEWLINE_V mad\xc5\xbearskih, \xc4\x8de\xc5\xa1kih in sa\xc5\xa1kih rudnikih spremlja svin\xc4\x8deve, srebrove in zlatove rude. V ZDA se nahaja v  rudnikih Mercur  (Utah) in Manhattan (Nevada)  ter v gejzirskih depozitih v Narodni park Yellowstone._NEWLINE_V Sloveniji so najlep\xc5\xa1i znani primerki realgarja iz Savskih jam nad Jesenicami.\n_START_SECTION_\nUporaba\n_START_PARAGRAPH_\nRealgar, avripigment in arzenopirit so skoraj izklju\xc4\x8dni vir arzena, ki se pridobiva s pra\xc5\xbeenjem koncentratov arzenovih rud._NEWLINE_Realgar se je pred upra\xc5\xa1enim aluminijem, magnezijem in titanom uporabljal v pirotehniki za ustvarjanje bele barve. V zmesi s kalijevim kloratom se \xc5\xa1e vedno uporablja za proizvodnjo kontaktnih (rde\xc4\x8dih) eksplozivov za nekatere vrste torpedov in eksplozivna pirotehni\xc4\x8dna sredstva, na primer prasketajo\xc4\x8de zvezdice._NEWLINE_V Rimskem cesarstvu in na Kitajskem se je poleg avripigmenta uporabljal kot rde\xc4\x8d pigment in v medicini. Kasneje se je uporabljal tudi za izdelavo streliva, tiskanje in barvanje bomba\xc5\xbenih tkanin, odstranjevanje dlake s surovih ko\xc5\xbe in barvanje usnja.'